《海康书事十首》
宋代·秦观

荔子无几何，黄柑遽如许。
迁臣不惜日，恣意移寒暑。
层巢俯云木，信美非吾土。
草芳自有时，鹎鵊何关汝。

卜居近流水，小巢依嶔岑。
终日数椽间，但闻鸟遗音。
炉香入幽梦，海月明孤斟。
鹪鹩一枝足，所恨非故林。

培塿无松极，驾言出焉游。
读书与意会，却扫可忘忧。
尺蠖以时诎，其信亦非求。
得归良不恶，未归且淹留。

粤女市无常，所至辄成区。
一日三四迁，处处售虾鱼。
青裙脚不袜，臭味猿与狙。
孰云风土恶，白州生绿珠。

海康腊己酉，不论冬孟仲。
杀牛檛祭鼓，城郭为沸动。
虽非尧历颁，自我先人用。
大笑荆楚人，嘉平猎云梦。

粲粲庵摩勒，作汤美无有。
上客赋骊驹，玉奁开素手。
那知苍梧野，弃置同刍狗。
荆山玉抵鹊，此事繇来久。

裔土桑柘希，蚕月不纺绩。
吴绡与鲁缟，取具{左舟右网}船客。
一朝南风发，家室相怵迫。
半贾鬻我藏，倍称还君息。

一雨复一阳，苍茫飓风发。
怒号兼昼夜，山海为颠蹶。
云何大块噫，乃尔不可遏。
黎明众窍虚，白日丽空阔。

合浦古珠池，一熟胎如山。
试问池边蜑，云今累年闲。
岂无明月珍，转徙溟渤间。
何关二千石，时至自当还。

睡起东轩下，悠悠春绪长。
爬搔失幽啭，款欠堕危芳。
蛛网留晴絮，蜂房受晚香。
欲寻初断梦，云雾已冥茫。

作者简介：秦观（1049-1100）字太虚，又字少游，别号邗沟居士，世称淮海先生。汉族，北宋高邮（今江苏）人，官至太学博士，国史馆编修。秦观一 生坎坷，所写诗词，高古沉重，寄托身世，感人至深。秦观生前行踪所至之处，多有遗迹。如浙江杭州的秦少游祠，丽水的秦少游塑像、淮海先生祠、莺花亭；青田的秦学士祠；湖南郴州三绝碑；广西横县的海棠亭、醉乡亭、淮海堂、淮海书院等。秦观墓在无锡惠山之北粲山上，墓碑上书“秦龙图墓”几个大字。有秦家村、秦家大院以及省级文物保护单位古文游台。